Apie kartojimą
Pakalbėkime apie veiksmažodžius su priesagomis -inėti (-dinėti) ir pasiaiškinkime jų vartoseną. Dažniausiai veiksmažodžiais su šiomis priesagomis nusakomas kartotinis – ne vieną kartą atliekamas – veiksmas: važinėti, puldinėti, šokinėti, slampinėti, gulinėti.  
Kartais kartojimo gali ir nebūti, bet pabrėžiama priešdėlinio veiksmažodžio veiksmo trukmė, tarkim, atsakinėti pamoką, įrodinėti teoremą.
Priesaga -inėti (-dinėti) nevartotina reiškiant ilgą tęstinį veiksmą – ištisinį, nuoseklų, o ne kartojamą. 
Pavyzdžiui: 
Jis jau baigia (ne baiginėja) universitetą.
Aš toje įmonėje atlikau (ne atlikinėjau) praktiką.
Komanda nuo varžovų atsilieka (ne atsilikinėja) dviem taškais.
Parduotuvė uždaroma (o ne užsidarinėja) kitą mėnesį
Priesaga -inėti (-dinėti) nevartotina ir tada, kai kartojimas toks reguliarus, nuolatinis, kad lieka tarsi nesvarbus, neakcentuotinas. 
Pavyzdžiui:
Seimas priima (ne priiminėja ar priimdinėja) įstatymus.
Meras su gyventojais susitinka (ne susitikinėja) pirmadieniais.
Lygiai taip pat taisytinos ir išvestinės veiksmažodžių formos, kaip antai padalyvis ar pusdalyvis.
Pavyzdžiui: 
Uždarant parduotuvę (ne uždarinėjant) prekėms buvo taikomos didelės nuolaidos.

